**(retro) poem la cântatul cocoșilor**

*Cristianlisandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce simple-mi par acum acestea toate,

taverna ațipește, resemnată,

ca o natură vie, nesemnată,

iar un mesean își sprijină în coate,

cuprins de lene până peste poate,

melancolia.

S-au risipit elogii sau acuze,

sunt stinse-acum petrecerea și jocul,

cu toții se grăbesc să-și afle locul

sub pleduri calde, pe lângă neveste,

ori poate pe sub geamuri de poveste

cu fete mari.

Poetul ce-ntr-un colț dădea citire

unor poeme lungi cât marea-i dramă,

pornește singur, nebăgat în seamă,

către aceeași veche amintire

(versificat descrisă drept iubire)

a vieții sale.

Un barman costeliv, de complezență,

întreabă din priviri ce să-mi aducă,

„încă un rând și niște coji de nucă,

să cad într-o solemnă penitență,

spre-a compensa nocturna mea absență,

în fața ei”.

Și plec apoi, cu zori de zi în plete,

mânat din spate de-ndoieli vulgare,

ca un actor cu roluri secundare

ce-nalță rugi la casa de bilete,

sperând să vândă două-trei regrete

la matineu.

În urma-mi doar taverna resemnată,

ca o natură moartă,

nesemnată.

Cristian Lisandru - 22 ianuarie 2014 - volumul "Pelerin pe linia destinului"